Carina Christensen (KF), 2008-12-17:
Ligesom erhvervsministeren jo ikke kan gå ind og redde alle private virksomheder i det her land, der oparbejder en gæld, og fødevareministeren heller ikke kan gå ind og redde alle de landmænd, der lige pludselig måtte stå med en gæld, er det jo heller ikke sådan, at jeg som kulturminister kan redde alle de private virksomheder - i det her tilfælde private musikteatre - som står med en akut gæld.
Det, vi har gjort, er, at vi har opbygget et solidt støttesystem, hvor landets teatre kan gå ind og søge om støtte til deres produktioner.
Det er en velfungerende ordning.
Igen synes jeg, det ville have været fint, hvis de også havde søgt om støtte til deres seneste opsætning.
Der kan være mange årsager til, at man har valgt ikke at sende en ansøgning ind, men det kunne jo have været, at lige netop den ansøgning - hvis den var blevet positivt bevilget - kunne have betydet, at de ikke havde stået i den her ulykkelige situation.
Men jeg anerkender da, at det er rigtig ærgerligt, at de er havnet i den her vanskelige situation, hvor de som privat virksomhed nu står i en situation, hvor de har en akut gæld.
Jeg vil sige, at jeg synes, det lyder som en god idé at skabe musikdramatisk teater med udgangspunkt i den danske historie.
Der er ingen tvivl om, at forestillinger med den profil kan være berigende for dansk kulturliv.
Men det er måske nok lidt ude af proportioner at sige, at lige netop formidling af dansk historie gennem genren musikdramatik er af særlig vigtighed for det danske kulturliv.
Jeg tror, der kan være rigtig mange gode måder at formidle dansk historie på, og nok flere måder, end der er tid til at nævne her.
Om det så lige præcis skal være Nyt Dansk Musikteater, som nu altså står i den her situation med en akut gæld på 2,5 mio. kr., der skal opfylde det her specifikke behov, har jeg svært ved at vurdere.
Hvis der er efterspørgsel efter musikdramatiske teaterforestillinger med den her profil, føler jeg mig tryg ved, at der inden for de eksisterende institutioner og ordninger er gode muligheder for at lave den slags forestillinger.
Men jeg vil gerne igen sige, at det altid er beklageligt, når en kulturinstitution har svært ved at få økonomien til at hænge sammen.
Allerførst vil jeg sige, at jeg synes, at vi alle sammen skal glæde os over, at der heldigvis i dag er rigtig mange statsanerkendte museer, som beskæftiger sig med indsamling, bevaring og formidling at dansk skolehistorie.
Jeg kan forstå, at det er et tema, der optager rigtig mange.
Så har vi haft en selvejende institution, Dansk Skolemuseum, som har eksisteret siden 1995, stiftet af Danmarks Lærerforening og Lærerstandens Brandforsikring, og de to stiftere har nu valgt at sige, at de indstiller støtten pr. 1. januar 2009.
Det har bragt museet i en vanskelig situation, og der har man fra Undervisningsministeriets side været inde og give en håndsrækning ved at sige: Vi bidrager til at få samlingen pakket ned, så man måske på sigt kan genopstille den.
Derudover har vi haft Nationalmuseet og Kulturarvsstyrelsen inde til at vurdere samlingen, om der var noget i samlingen, der havde en væsentlig kulturhistorisk interesse, og som man skulle være særlig opmærksom på, og det har de altså konkluderet at der ikke var.
Jeg mener, at man har gjort alt det, man kunne gøre, men det bedste havde måske været, at stifterne havde valgt at køre videre med deres støtte, men det er jo deres beslutning og kun deres.
Jeg beklager, hvis det bliver en gentagelse, men det er jo meget enslydende spørgsmål.
I januar i år meddelte Danmarks Lærerforening og Lærerstandens Brandforsikring som nævnt, at de ikke længere ville støtte Dansk Skolemuseum.
I den forbindelse foretog Kulturministeriet med deltagelse af Nationalmuseet og Kulturarvsstyrelsen et udredningsarbejde med det formål at undersøge, om der var interesse for at koble Dansk Skolemuseum eller dele af museets samling til Nationalmuseet.
Den museumsfaglige konklusion af udredningen var, at der både med hensyn til indsamling, bevaring og formidling var betydelige problemer vedrørende Dansk Skolemuseum.
Undervisningsministeriet har så efterfølgende oplyst, at det på baggrund af udredningen agter at anvende sit tilskud til museet til en nedpakning af samlingen med henblik på at oprette et nyt skolemuseum, helst i tilknytning til en professionshøjskole.
Og det lyder som en rigtig fin løsning.
Endelig skal jeg gentage, at Dansk Skolemuseum altså ikke er alene om at beskæftige sig med skolehistorie her i landet.
En række statsanerkendte museer beskæftiger sig allerede i dag med emnet, bl.a. Den Gamle By i Århus, Kulturhistorisk Museum i Randers og Sydvestsjællands Museum.